2. การบริหารความเสี่ยงและปัจจัยเสี่ยง

1.  การบริหารความเสี่ยง

ในปี 2551 บริษัทฯ ได้มีการศึกษาและจัดทำแผนแม่บทการพัฒนากระบวนการบริหารความเสี่ยง
(Risk Road Map) เพื่อยกระดับการบริหารความเสี่ยงให้เป็นไปตามมาตรฐานสากล
ภายใต้การกำกับดูแลรับผิดชอบของคณะกรรมการบริหารความเสี่ยง (Enterprises Risk
Management Committee) เพื่อกำหนดนโยบายการบริหารความเสี่ยง ดูแล
ติดตามให้มีการบริหารจัดการในเหตุการณ์ความเสี่ยงสำคัญที่อาจส่งผลกระทบต่อการบรรลุวัตถุประสงค์และเป้าหมายในการดำเนินธุรกิจทั้งระดับกลยุทธ์และระดับปฏิบัติการอย่างเหมาะสมและทั่วทั้งองค์กร
รวมถึงการเชื่อมโยงกระบวนการบริหารความเสี่ยงเข้ากับการวางแผนธุรกิจเพื่อให้สอดคล้องต่อสภาพแวดล้อมขององค์กรที่มีการเปลี่ยนแปลงไปและสามารถสร้างมูลค่าเพิ่มสูงสุดแก่ผู้ถือหุ้นในการดำเนินธุรกิจ

2.  ปัจจัยเสี่ยง

ในการดำเนินธุรกิจย่อมที่จะมีความเสี่ยง ซึ่งแม้ว่าบริษัทฯ
ได้ให้ความสำคัญในการจัดให้มีระบบการบริหารความเสี่ยงที่สอดคล้องกับมาตรฐานสากลก็ตาม
แต่ด้วยปัจจัยภายนอกทั้งสภาพเศรษฐกิจและความมั่นคงทางการเมืองและลักษณะเฉพาะของอุตสาหกรรมชิ้นส่วนยานยนต์
ทำให้ไม่อาจหลีกเลี่ยงความเสี่ยงบางประการที่หากเกิดขึ้นแล้ว
อาจส่งผลต่อการบรรลุเป้าหมายในการดำเนินธุรกิจของกลุ่มบริษัทฯอย่างมีนัยสำคัญได้

ปัจจัยความเสี่ยงในการดำเนินธุรกิจของบริษัท สมบูรณ์ แอ๊ดวานซ์ เทคโนโลยี จำกัด (มหาชน)
และบริษัทย่อย ที่เป็นประเด็นสำคัญมีดังนี้

1.  ความเสี่ยงจากความไม่แน่นอนของสภาพเศรษฐกิจที่ถดถอยและส่งผลกระทบต่อยอดขาย

ในปี 2551 ไตรมาส 4 ที่ผ่านมา
ได้เกิดปัญหาวิกฤตเศรษฐกิจโลกและเริ่มส่งผลกระทบต่ออุตสาหกรรมรถยนต์ของประเทศ
จากเหตุการณ์ดังกล่าว บริษัทฯได้รับผลกระทบต่อยอดขายทำให้ในไตรมาส 4 ของปี 2551
ยอดขายลดลงร้อยละ 8.6 เมื่อเปรียบเทียบกับไตรมาส 3 ของปีเดียวกัน

จากสถานการณ์ดังกล่าว ได้มีการติดตามปัจจัยเสี่ยงอย่างต่อเนื่อง
รวมถึงทำการทบทวนกลยุทธ์ในการดำเนินธุรกิจให้สอดคล้องกับสถานการณ์และเหตุการณ์ความเสี่ยงดังกล่าว
โดยการมุ่งเน้นรักษาฐานลูกค้าและฐานผลิตภัณฑ์ที่กระจายไปในลูกค้าหลายราย
หาโอกาสการขายผลิตภัณฑ์ในต่างประเทศให้มากขึ้น
และขยายผลิตภัณฑ์ที่ไม่ใช่กลุ่มชิ้นส่วนยานยนต์โดยใช้ความเชี่ยวชาญที่บริษัทฯมี เช่น
ชิ้นส่วนในเครื่องยนต์การเกษตร ซึ่งจะช่วยลดระดับผลกระทบต่อยอดขายของบริษัทฯไม่ให้รุนแรงได้

นอกจากนี้บริษัทฯ ได้เตรียมความพร้อมในการบริหารจัดการในช่วงวิกฤต เช่น การลดต้นทุนการผลิต
การบริหารสินค้าคงคลังให้มีประสิทธิภาพสูงสุด การลดค่าใช้จ่ายที่ไม่จำเป็น
การชะลอโครงการการลงทุน การพัฒนาบุคลากรให้สามารถตอบสนองต่อภาวการณ์เปลี่ยนแปลง
รวมทั้งการเตรียมพร้อมรับการแข่งขันได้เมื่อสถานการณ์เข้าสู่ภาวะปกติ เช่น
การออกแบบผลิตภัณฑ์เพื่อรักษาขีดความสามารถการแข่งขันในระยะยาว

2.  ความเสี่ยงจากความผันผวนของอัตราแลกเปลี่ยน

ในปี 2551 ที่ผ่านมา สถานการณ์ค่าเงินบาทมีความผวนค่อนข้างมาก
ในขณะที่บริษัทฯมีการนำเข้าเครื่องจักร อุปกรณ์ และวัตถุดิบ (เหล็ก)
ทั้งจากการสั่งซื้อผ่านตัวแทนจำหน่ายในประเทศ และซื้อโดยตรงจากต่างประเทศ ดังนั้น
บริษัทฯจึงมีนโยบายในการลดผลกระทบจากความผันผวนของอัตราแลกเปลี่ยน
เพื่อสร้างสมดุลของสินทรัพย์ และหนี้สินที่เป็นสกุลเงินต่างประเทศ

ปี 2551 บริษัทฯมีการนำเข้าเครื่องจักรและอุปกรณ์ คิดเป็นร้อยละ 90 ของมูลค่ารวม
และเป็นการนำเข้าเหล็ก คิดเป็นร้อยละ 58 ของปริมาณการซื้อโดยรวม ดังนั้น
เพื่อลดผลกระทบและสร้างสมดุลของสินทรัพย์และหนี้สินที่เป็นสกุลเงินต่างประเทศ
บริษัทฯมีนโยบายการบริหารความเสี่ยงจากอัตราแลกเปลี่ยนด้วยการซื้อสัญญาซื้อขายอัตราแลกเปลี่ยนล่วงหน้า
หรือ Forward Contract เพื่อลดระดับผลกระทบจากความผันผวนของอัตราแลกเปลี่ยน
แต่อย่างไรก็ตาม ในหลักปฏิบัติปกติ บริษัทฯ
สามารถปรับราคาขายให้สอดคล้องกับต้นทุนการผลิตที่เปลี่ยนแปลงไปตามการเคลื่อนไหวของอัตราแลกเปลี่ยนได้

อย่างไรก็ตาม ในระยะยาวบริษัทฯมีนโยบายเพิ่มสัดส่วนของยอดขายจากการส่งออกไปต่างประเทศ
ซึ่งจะสามารถช่วยลดความเสี่ยงที่เกิดจากอัตราแลกเปลี่ยนได้ ทั้งนี้
อัตราแลกเปลี่ยนที่เป็นสกุลเงินหลัก ในการสั่งซื้อวัตถุดิบและการส่งออก เป็นดอลลาร์สหรัฐฯ
และเงินเยนญี่ปุ่น

3.  ความเสี่ยงจากความผันผวนทางด้านราคาและจากแหล่งวัตถุดิบ

บริษัทฯ มีวัตถุดิบหลักที่ใช้ในการผลิต คือ เหล็ก ซึ่งคิดเป็นร้อยละ 42 ของต้นทุนขายรวม
และประมาณร้อยละ 83 ของมูลค่าเหล็กที่สั่งซื้อทั้งหมดเป็นการนำเข้าจากต่างประเทศ
เนื่องจากไม่สามารถผลิตภายในประเทศได้ ในปี 2551 ราคาวัตถุดิบต้นน้ำ เช่น สินแร่ และ
ถ่านหิน ที่เป็นวัตถุดิบสำหรับโรงงานถลุงเหล็กมีความผันผวนและปรับราคาเพิ่มขึ้นเป็นอย่างมาก
ส่งผลกระทบต่อราคาเหล็กสำเร็จรูปในตลาดโลกปรับตัวสูงขึ้นด้วย
ก่อนที่จะปรับลดราคาลงในช่วงปลายปี 2551 โดยราคาเหล็กสำเร็จรูปในตลาดโลก
มีการปรับราคาเพิ่มขึ้นเฉลี่ยประมาณร้อยละ 35 เมื่อเทียบกับปี 2550

อย่างไรก็ตามบริษัทฯ ได้มีการบริหารจัดการความเสี่ยงจากสถานการณ์ดังกล่าว
โดยมีระบบการติดตามความเคลื่อนไหวของราคาเหล็กและราคาของวัตถุดิบสำคัญที่ใช้ผลิตเหล็กของตลาดโลกอย่างต่อเนื่อง
การประเมินสถานการณ์ความต้องการและอัตราการใช้กำลังการผลิตของตลาดในแต่ละช่วงเวลา
การบริหารจัดการสินค้าคงคลัง
ควบคู่ไปกับการควบคุมงบประมาณด้านราคาวัตถุดิบและการพัฒนาความสัมพันธ์
ความร่วมมือในการพัฒนาผลิตภัณฑ์กับผู้ผลิตเหล็ก นอกจากนี้ ได้มีบริหารจัดการด้านราคา
โดยการเจรจาขอปรับราคาขายสินค้ากับลูกค้าเมื่อมีการปรับเพิ่มขึ้นของราคาเหล็กเพื่อมิให้มีผลกระทบต่อกำไรขั้นต้นของบริษัทฯ

4.  ความเสี่ยงจากการชดใช้ค่าเสียหายจากผลิตภัณฑ์ (Warranty Claim)

ณ สิ้นปี 2551 บริษัทฯมีลูกค้าเรียกร้องเพื่อขอชดเชยค่าเสียหายจากผลิตภัณฑ์ (Warranty Claim)
เป็นเงินรวมประมาณร้อยละ 0.02 เมื่อเทียบกับยอดขายของปี 2551
ซึ่งความเสียหายดังกล่าวไม่มีนัยสำคัญ อย่างไรก็ตาม จากการที่บริษัทฯและบริษัทย่อย
ได้รับการรับรองมาตรฐานระบบคุณภาพ ISO/TS 16949
ซึ่งเป็นระบบมาตรฐานคุณภาพในอุตสาหกรรมยานยนต์และชิ้นส่วนโดยเฉพาะ และมาตรฐานดังกล่าว
ยังได้รับการยอมรับจากลูกค้าซึ่งเป็นผู้ประกอบยานยนต์ระดับโลก

นอกจากนี้ บริษัทฯมีกระบวนการตรวจสอบ ติดตาม อย่างสม่ำเสมอและเข้มงวด
จากผู้ตรวจสอบภายในและผู้ตรวจสอบภายนอก
ทำให้มั่นใจได้ว่ากระบวนการและขั้นตอนในการดำเนินงาน
การกำกับดูแลด้านคุณภาพผลิตภัณฑ์ได้รับการปฏิบัติอย่างต่อเนื่องอยู่ตลอดเวลา ซึ่งบริษัทฯ
เชื่อมั่นว่าจะสามารถรักษาความพึงพอใจของลูกค้าด้านคุณภาพผลิตภัณฑ์ไว้ได้ตลอดไป

5.  การดำเนินงานด้านความปลอดภัย สิ่งแวดล้อม และชุมชน

การดำเนินธุรกิจผลิตชิ้นส่วนยานยนต์ของบริษัทฯ
อาจมีความเสี่ยงในการเกิดอันตรายและความสูญเสียต่าง ๆ ซึ่งมีผลกระทบต่อบริษัทฯได้
บริษัทฯจึงได้ตระหนักถึงความสำคัญของความเสี่ยงที่อาจเกิดขึ้น โดยกำหนดนโยบายความปลอดภัย
สิ่งแวดล้อม และชุมชนที่ชัดเจน โดยให้ความสำคัญตั้งแต่กระบวนการออกแบบ
โครงสร้างพื้นฐานการผลิต ระบบการผลิต ระบบควบคุมการผลิต และระบบควบคุมการเฝ้าระวังภัย
รวมถึงมีการจัดการขั้นตอนการปฏิบัติงานและปรับปรุงให้ทันสมัยอยู่เสมอ มีการให้ความรู้
ความเข้าใจกับพนักงานทุกคนด้วยการจัดการฝึกอบรมด้านความปลอดภัย และสิ่งแวดล้อม
อย่างต่อเนื่องเป็นประจำ

นอกจากนี้ บริษัทฯยังได้ส่งเสริมให้มีกิจกรรมต่าง ๆ
เพื่อป้องกันความเสี่ยงทางด้านความปลอดภัยและสิ่งแวดล้อม อย่างต่อเนื่อง อาทิเช่น
กิจกรรมการประเมินความเสี่ยงและการค้นหาและขจัดอันตราย
โดยสนับสนุนให้พนักงานมีส่วนร่วมในการค้นหาและประเมินอันตราย
รวมถึงการปรับปรุงสภาพการทำงานให้มีความปลอดภัยอย่างต่อเนื่อง
กิจกรรมเกี่ยวกับการปฏิบัติตามกฎหมาย กฎระเบียบ และข้อกำหนดอื่น ๆ ที่เกี่ยวข้องอย่างเคร่งครัด
กิจกรรมการสร้างจิตสำนึกด้านความปลอดภัย อาชีวอนามัย ทั้งในงานและนอกงาน
กิจกรรมเตรียมความพร้อมและตอบสนองต่อภาวะฉุกเฉินต่อเหตุการณ์ต่าง ๆ เช่น
การฝึกซ้อมดับเพลิง และอพยพหนีไฟ เป็นต้น

สำหรับการดำเนินงานด้านสิ่งแวดล้อม ชุมชน และสังคมนั้น
บริษัทฯมีการตรวจวัดและติดตามคุณภาพอากาศ น้ำเสียภายในบริษัทฯ
และเฝ้าระวังคุณภาพอากาศในบรรยากาศโดยทั่วไปในพื้นที่รอบ ๆ เป็นประจำอย่างต่อเนื่อง
และมีการวิจัยและพัฒนาเทคโนโลยีด้านการจัดการสิ่งแวดล้อมและมลพิษ
ซึ่งได้มีการนำมาปรับปรุงประสิทธิภาพการดำเนินงานของแผนกต่าง ๆ อาทิ
เทคโนโลยีอนุรักษ์พลังงาน การติดตั้งระบบดักฝุ่นและกำจัดฝุ่น
และติดตั้งระบบบำบัดน้ำเสียจากกระบวนการผลิต
กิจกรรมลดของเสียทั้งจากกระบวนการผลิตและการใช้งานทั่วไป เป็นต้น ซึ่งการดำเนินการดังกล่าว
บริษัทฯได้มีการจัดทำเป็นคู่มือการดำเนินงานไว้อย่างชัดเจน
โดยบ่งบอกถึงหน้าที่ความรับผิดชอบของหน่วยงานต่าง ๆ ที่เกี่ยวข้อง
รวมไปถึงการจัดทำขั้นตอนการปฏิบัติงานที่เกี่ยวข้องกับประเด็นปัญหาสิ่งแวดล้อมและความปลอดภัยที่ทุกพื้นที่ต้องดำเนินการ
นอกจากนี้ บริษัทฯยังได้กำหนดให้ผู้บริหารระดับสูงตรวจประเมินโรงงาน (Management Shop
floor) เพื่อให้การดำเนินงานเป็นไปตามข้อกำหนดอย่างเคร่งครัด